
Abstract

Primul Regulament
 adoptat de Comunitatea Europeană în 1958 stabilea ca limbi oficiale ale instituţiilor sale germana, franceza, italiana şi olandeza – limbile ţărilor fondatoare: Germania, Belgia, Franţa, Italia, Luxemburg şi Olanda.
Odată cu fiecare extindere a Comunităţilor Europene, au fost integrate limbile noilor state membre. În 1973 au fost adăugate engleza, daneza şi irlandeza, aceasta din urmă doar ca "limbă a tratatelor", ceea ce înseamnă că au fost traduse doar Tratatul de Aderare al Irlandei şi textele fundamentale referitoare la această ţară.

Următoarele limbi care au căpătat statutul de limbi oficiale au fost greaca, în 1981, spaniola şi portugheza, în 1986, finlandeza şi suedeza, în 1995, estona, maghiara, letona, lituaniana, malteza, polona, ceha, slovaca şi slovena, în 2004.

Începând cu 1 ianuarie 2007, după aderarea României şi a Bulgariei, Uniunea Europeană numără 23 de limbi oficiale, prin adăugarea limbii române şi limbii bulgare. Tot de la acest moment, irlandeza a devenit limbă oficială.

De asemenea, Uniunea Europeană are peste 60 de comunităţi indigene vorbitoare de limbi regionale sau minoritare. 
Politica UE privind limbile regionale şi minoritare este consacrată în articolul 22 din Carta drepturilor fundamentale a Uniunii Europene
: „Uniunea respectă diversitatea culturală, religioasă şi lingvistică.”
Lucrarea prezintă reglementări constituţionale şi legale privind limbile oficiale şi limbile minoritare/regionale în statele membre UE.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. PREOCUPĂRI LA NIVEL COMUNITAR
1. Limba oficială
Consacrarea la nivel constituţional  a unei limbi ca fiind limbă oficială prezintă în planul dreptului o serie de consecinţe normative importante.
Principiul limbii oficiale, ca orice principiu cu valoare constituţională, trebuie înţeles ca având valoare intrinsecă normativă şi nu declarativă
.
Odată cu extinderea Uniunii Europene a crescut și numărul  limbilor oficiale. Acesta este însă mai mic decât numărul statelor membre, deoarece unele dintre acestea au aceeași limbă. De exemplu, limbile oficiale ale Belgiei sunt franceza, germana și flamanda, iar majoritatea populației din Cipru vorbește limba greacă, aceasta având statutul de limbă oficială.
Uniunea Europeană are 23 de limbi oficiale şi de lucru. Acestea sunt: bulgară, cehă, daneză, engleză, estonă, finlandeză, franceză, germană, greacă, italiană, irlandeză, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză.

• Regulamentul nr. 1 din 15 aprilie 1958 de stabilire a regimului lingvistic al Comunității Economice Europene a stabilit olandeza, franceza, germana şi italiana ca primele limbi oficiale şi de lucru ale UE. 

• Regulamentul (CE) nr. 920/2005 al Consiliului din 13 iunie 2005 de modificare a Regulamentului nr. 1 din 15 aprilie 1958 a acordat limbii irlandeze statutul de limbă oficială și de lucru a instituțiilor Uniunii. 
 Există două prevederi principale cu privire la limbile cu caracter "oficial" şi "de lucru", potrivit cărora: documentele pot fi trimise instituţiilor UE, iar răspunsul poate fi primit în oricare dintre aceste limbi; regulamentele UE, precum şi alte documente legislative sunt publicate în toate limbile oficiale şi de lucru, ca şi în cazul Jurnalului Oficial.
2. Limbi minoritare şi regionale

În Europa se vorbesc peste 60 de limbi regionale şi minoritare. Unele dintre acestea au primit statut de limbi oficiale la nivel local: sami (nordul Scandinaviei), soraba (estul Germaniei), sarda (Sardinia) şi basca (nord-estul Spaniei şi sud-vestul Franţei).
Politica UE privind limbile regionale şi minoritare este consacrată în articolul 22 din Carta drepturilor fundamentale a Uniunii Europene
: „Uniunea respectă diversitatea culturală, religioasă şi lingvistică”. 
În articiolul 21 alin.(1) se interzice discriminarea de orice fel, bazată pe motive precum sexul, rasa, culoarea, originea etnică sau socială, caracteristicile genetice, limba, religia sau convingerile, opiniile politice sau de orice altă natură, apartenenţa la o minoritate naţională, averea, naşterea, un handicap, vârsta sau orientarea sexuală.

Articolul 41 alin.(4) prevede următoarele: "Orice persoană se poate adresa în scris instituţiilor Uniunii într-una din limbile tratatelor şi trebuie să primească răspuns în aceeaşi limbă".
Carta Europeană a limbilor regionale şi minoritare
 a fost adoptată de către Consiliul Europei în 1992. Carta garantează un prag minim dincolo de care minorităţile statelor care au ratificat documentul au dreptul să îşi folosească limba nu numai în public, dar şi în administraţie şi învăţământ. 

Articolul 1 – Definiţii

În sensul prezentei Carte:

a. prin expresia "limbi minoritare sau regionale" se înţeleg limbile: folosite în mod tradiţional într-o anumită zonă a unui stat de către cetăţenii acelui stat care constituie un grup numeric inferior restului populaţiei statului; şi diferite de limba (-ile) oficială (-ale) a (ale) acelui stat; ea nu include nici dialectele limbii (-ilor) oficiale a (ale) statului, nici limbile migranţilor.

b. prin "zonă în cadrul căreia o limbă regională sau minoritară este folosită" se înţelege aria geografică în care această limbă reprezintă modul de exprimare al unui număr de persoane, justificând adoptarea a diferite măsuri de protecţie şi de promovare prevăzute prin prezenta Cartă.
Numeroase limbi se încadrează în această definiţie. Dintre acestea, limba cu cea mai mare circulaţie este catalana, fiind vorbită de 7 milioane de persoane de pe teritoriul Spaniei, Franţei şi din oraşul Alghero (Sardinia). Majoritatea vorbitorilor trăiesc în comunităţi spaniole în care catalana este limba majoritară şi are acelaşi statut oficial ca şi limba spaniolă.
Definiţia de mai sus acoperă şi limbile cu un statut mai slab reprezentat sau limbile care sunt majoritare într-o ţară, dar sunt utilizate de o minoritate într-un alt stat, cum ar fi:
• saama - o familie de limbi vorbite de populaţia indigenă din nordul Finlandei, Suedia, Norvegia;
• comunităţile vorbitoare de germană din Belgia, Danemarca, Franţa şi Italia; vorbitorii de daneză din Germania; comunităţile lingvistice albaneze şi greceşti din Italia; comunităţile vorbitoare de croată şi slovenă din Italia şi Austria. 
Limbile regionale sau minoritare pot avea şi statut de limbă oficială, cum este cazul irlandezei şi luxemburghezei. Acestea au statut de limbă naţională în Irlanda şi respectiv Luxemburg, dar au în acelaşi timp numeroase trăsături comune cu limbile regionale sau minoritare. Aşa cum germana este vorbită şi în afara Germaniei, pentru unele limbi minoritare sau limbi înrudite nu există graniţe, ele făcând deseori legătura între anumite comunităţi culturale.
Aproape toate comunităţile lingvistice regionale şi minoritare împărtăşesc preocupări reale cu privire la supravieţuirea şi dezvoltarea limbilor şi culturilor proprii, precum şi la valorificarea potenţialului acestora în cadrul Uniunii Europene.

3. Multilingvismul
Politicile UE în domeniu sunt menite să protejeze diversitatea lingvistică şi să promoveze cunoaşterea limbilor străine, aspecte definitorii pentru identitatea culturală şi integrarea socială.  Scopul esenţial al politicii lingvistice este acela ca fiecare persoană să vorbească cel puţin alte două limbi în afară de limba sa maternă.
Conceptul de multilingvism se referă atât la capacitatea unei persoane de a utiliza mai multe limbi, cât şi la coexistenţa mai multor comunităţi într-o zonă geografică dată.
Politica Comisiei în domeniul multilingvismului îşi propune trei obiective:
· să încurajeze învăţarea limbilor străine şi să promoveze diversitatea lingvistică în societate; 
· să promoveze o economie multilingvă performantă; 
· să ofere cetăţenilor acces la legislaţia, procedurile şi informaţiile despre Uniunea Europeană în propriile lor limbi. 
Următoarele documente, începând cu cele mai recente, sunt reprezentative pentru etapele fundamentale ale procesului de elaborare a politicii UE în domeniul multilingvismului. 
A. Concluziile Consiliului din 12 mai 2009 privind un cadru strategic pentru cooperarea europeană în domeniul educaţiei şi formării profesionale („ET 2020”)

Sunt stabilite patru obiective strategice ale cadrului: realizarea în practică a învăţării pe tot parcursul vieţii şi a mobilităţii; îmbunătăţirea calităţii şi a eficienţei educaţiei şi formării; promovarea echităţii, a coeziunii sociale şi a cetăţeniei active; stimularea creativităţii şi a inovării, inclusiv a spiritului întreprinzător, la toate nivelurile de educaţie şi formare.
B. Rezoluţia Consiliului din 21 noiembrie 2008 privind o strategie europeană în favoarea multilingvismului
Prin această rezoluţie, Consiliul invită statele membre şi Comisia să promoveze: multilingvismul, pentru a consolida coeziunea socială, dialogul intercultural şi construcţia europeană; învăţarea limbilor străine pe tot parcursul vieţii, în special în rândul tinerilor şi al profesorilor de limbi străine; rolul multilingvismului în competitivitatea economiei europene, precum şi în mobilitatea şi inserţia profesională a cetăţenilor europeni; diversitatea lingvistică şi dialogul intercultural, prin sprijinul şi mai mare acordat traducerilor; limbile Uniunii Europene în lume. 

C. Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor -  COM(2008) 566 final - Multilingvismul: un avantaj pentru Europa şi un angajament comun
 
Această comunicare descrie avantajele şi valoarea diversităţii lingvistice în Uniunea Europeană. Comunicarea prezintă măsurile care trebuie luate pentru a asigura integrarea multilingvismului în vederea obţinerii coeziunii sociale şi a prosperităţii. Obiectivul intitulat „comunicarea în limba maternă plus alte două limbi” stă la baza acestor acţiuni.
D. Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor – COM(2005)596 final - Noua strategie-cadru pentru multilingvism

Obiectivul strategiei este de a consolida competenţele lingvistice ale cetăţenilor, astfel încât fiecare cetăţean să dobândească competenţe practice în cel puţin alte două limbi, în afara limbii sale materne.
II. PREOCUPĂRI LA NIVELUL STATELOR MEMBRE ALE UNIUNII EUROPENE
AUSTRIA

Împărţire administrativă
Ca republică federală, Austria este împărțită în nouă landuri federale: Burgenland, Carinthia, Austria Inferioară, Austria Superioară, Salzburg, Stiria, Tirol, Voralberg, Viena. Aceste landuri sunt, la rândul lor, divizate în districte şi orașe statutare.  Districtele sunt împărțite în comune.
Limba oficială
În baza art. 8 din Actul Constituţional Federal, „limba germană este limba oficială a Republicii, fără a se aduce atingere drepturilor dispuse de către Legea federală pentru minorităţile lingvistice”. Această dispoziţie se aplică doar utilizării limbii germane în raporturile cu autorităţile publice
. 

Germana
 ca limbă oficială a Austriei, este limbă maternă pentru 88,6% din populație, urmată de turcă (2,3%), sârbă (2,2%), croată (1,6%), maghiară (0,5%), bosniacă (0,4%) și slovenă (0,3%).

Alte limbi oficiale la nivel local sunt croata și maghiara în Burgenland și slovena în Carinthia.
Utilizarea limbilor minorităţilor naţionale

Art. 8 par. 2 din Actul Constituţional Federal are următoarea formulare: „Republica (Federaţia, landurile şi comunele) îşi asumă angajamente în privinţa varietăţii sale lingvistice şi culturale, care a evoluat în decursul timpului şi care îşi găseşte expresia în grupurile etnice autohtone. Limba şi cultura, existenţa continuă şi protecţia acestor grupuri etnice trebuie respectate, garantate şi promovate”.
Art. 14, par.6 din Actul Constituţional Federal prevede: (6)... Admiterea în şcoala publică este deschisă tuturor, fără deosebire de naştere, sex, rasă, statut, clasă socială, limbă şi religie, în limitele cerinţelor legale. Acelaşi lucru este valabil şi pentru grădiniţe, centre şi cămine studenţeşti.
Conform secţiunii 1 par. 2 din Legea minorităţilor
, minorităţile naţionale sunt definite drept „grupuri de cetăţeni austrieci care trăiesc şi sunt rezidenţi în părţi ale teritoriului federal, a căror limbă maternă nu este germana şi care au propriile tradiţii şi folclor"
. 

Cerinţele existente în lege sunt considerate a fi îndeplinite de către următoarele minorităţi naţionale: minoritatea croată din Burgenland, minoritatea slovenă, minoritatea ungară, minoritatea cehă, minoritatea slovacă, minoritatea rromă.
În privinţa utilizării limbilor minoritare, aceasta nu priveşte numai raporturile cu autorităţile administrative, acest drept există şi în faţa instanţelor judecătoreşti austriece. În baza art. 7 par. 3 din Tratatul de la Viena, limbile slovenă şi croată sunt acceptate în relaţiile cu autorităţile administrative şi judiciare din districtele locuite de minorităţi, alături de limba germană. În aceste zone, minorităţile croată şi, respectiv, slovenă sunt îndreptăţite în mod direct în baza Constituţiei la utilizarea limbilor lor în faţa autorităţilor administrative şi a instanţelor judecătoreşti.
Secţiunea 2 par. 1 subparagraful 3 din Legea minorităţilor impune desemnarea prin ordonanţă a autorităţilor publice şi departamentelor în faţa cărora este permisă utilizarea unei limbi minoritare ca limbă oficială, alături de limba germană. Persoanele aparţinând minorităţilor naţionale se pot adresa autorităţilor publice în limba proprie, oral sau în scris. Decizia emisă de către aceste autorităţi va fi transmisă acestora în germană şi în limba maternă. 
BELGIA

Împărţire administrativă

Belgia este un stat federal și este compusă din trei comunități și patru regiuni lingvistice.  Aceste subdiviziuni sunt definite de către Constituția Belgiei și împreună acoperă întreg teritoriul statului. Regiunile lingvistice au fost definite în 1963 și au fost incluse în Constituție în 1970. 
O serie de reforme instituționale din anii 1970 și 1980 au dus la regionalizarea statului unitar și au creat o federație cu trei niveluri: nivelul federal, nivelul comunităților și cel al regiunilor.
În ceea ce priveşte nivelul comunităţilor, acestea își exercită autoritatea în cadrul unui teritoriu bine definit de frontiere lingvistice. Inițial, competențele acestora erau legate de chestiunile lingvistice: educație, cultură, media și utilizarea limbii. Treptat, acestora le-au fost atribuite şi alte competențe care nu sunt direct legate de chestiunile lingvistice.
Limbi oficiale
 : flamanda, franceza, germana
Estimările cu privire la numărul vorbitorilor de limbă flamandă apreciază procentajul acestora la 57%-60%, cei de limbă franceză reprezintă aproximativ 40%-43%, iar  vorbitorii de limbă germană – 75.000 persoane, pentru 1% din populație.

Prevederi constituţionale privind limbile oficiale/minoritare
Principiul egalităţii belgienilor în faţa legii şi cel al nediscriminării sunt înscrise în Constituţie. (Art. 10 şi 11)
Art.4. - Belgia are 4 regiuni lingvistice: regiunea franceză, regiunea flamandă, regiunea bilingvă Bruxelles-Capitală şi regiunea germană.
Fiecare comună a Regatului face parte din una din aceste regiuni lingvistice.
Limitele celor 4 regiuni lingvistice nu pot fi schimbate sau modificate decât printr-o lege adoptată cu majoritate de voturi în fiecare grup lingvistic, din fiecare Cameră, cu condiţia ca majoritatea membrilor fiecărui grup să fie prezentă, iar totalul voturilor pozitive în cele două grupuri lingvistice să reprezinte 2/3 din voturile exprimate.  

Art.30 - Folosirea limbilor utilizate în Belgia este facultativă; ea nu poate fi reglementată decât prin lege, şi numai pentru acte de autoritate publică şi pentru cauze judiciare.
Art. 129 - 1. Parlamentele aparţinând Comunităţii franceze şi Comunităţii flamande reglementează prin decret, utilizarea limbii pentru: probleme administrative; învăţământul care se desfăşoară în unităţi de învăţământ subvenţionate sau recunoscute de autorităţile publice; raporturile de muncă dintre angajatori şi angajaţi, precum şi actele şi documentele cerute de lege şi regulamente. 2. Aceste decrete au putere de lege în regiunea de limbă franceză şi regiunea de limbă flamandă, cu următoarele excepţii: comunele sau grupurile de comune învecinate cu o altă regiune lingvistică, unde legea prevede sau permite utilizarea unei alte limbi decât aceea a regiunii în care sunt situate. Pentru aceste comune, o modificare a regulamentelor privind utilizarea limbilor în domeniile prevăzute la alin.(1) nu se poate face decât printr-o lege adoptată cu majoritatea prevăzută la art. 4, ultimul alineat; serviciile a căror activitate se extinde dincolo de regiunea lingvistică în care sunt stabilite; instituţiile federale şi internaţionale desemnate prin lege şi a căror activitate este comună pentru mai mult de o singură comunitate.
 Prevederi din Regulamentul Camerei Reprezentanţilor
 

Art. 10

Grupurile lingvistice

În cazurile determinate de Constituţie, membrii Camerei Reprezentanţilor sunt repartizaţi în grupul lingvistic francez şi grupul lingvistic flamand potrivit dispoziţiilor următoare:

a) membrii aleşi în colegiile electorale reprezentând regiunea de limbă franceză şi membrii aleşi în colegiul electoral din arondismentul Verviers fac parte din grupul lingvistic francez;

membrii aleşi în colegiile electorale reprezentând regiunea de limbă flamandă fac parte din grupul lingvistic flamand;

b) membrii aleşi în colegiul electoral din arondismentul Bruxelles fac parte, fie din grupul lingvistic francez, fie din grupul lingvistic flamand, după care aceştia depun jurământul  în limba franceză sau în limba flamandă. Dacă jurământul este depus în mai multe limbi, una dintre acestea care este utilizată în primul rând este determinantă. Fiecare grup lingvistic poate adopta propriul regulament de ordine interioară.

BULGARIA

Împărţirea administrativă

Noua organizare administrativă a fost adoptată în paralel cu descentralizarea economiei. Ea include 27 de regiuni și o regiune metropolitană a capitalei Sofia-Grad. Regiunile sunt împărțite mai departe în 264 obștine.
Bulgarii reprezintă principalul grup etnic și compun 84,8% din populație.

Minoritățile turcilor și romilor formează 8,8% și respectiv 4,9%; circa 40 de minorități mai mici reprezintă 0,7 %, iar 0,8 % nu s-au declarat membri ai unei etnii. 

Toate grupurile etnice cunosc și utilizează bulgara, singura limbă cu statut oficial şi limbă maternă pentru 85,2% din populație
.

Prevederi constituţionale privind limba oficială şi limbile minoritare

Art. 3
 - Bulgara este limba oficială a Republicii.
Art. 36 - 1. Studiul şi utilizarea limbii bulgare este un drept şi o obligaţie a fiecărui cetăţean bulgar; 2. Cetăţenii a căror limbă maternă nu este limba bulgară au dreptul de a studia şi de a utiliza propria lor limbă, alături de studiul obligatoriu al limbii bulgare; 3. Situaţiile în care este utilizată doar limba oficială se stabilesc prin lege.
CEHIA

Împărţirea administrativă
Din 2000, Republica Cehă
 este împărțită în 13 regiuni și orașul Praga. 

Majoritatea
 locuitorilor Republicii Cehe este formată din etnici cehi (63,7%), apoi moravi (4,9%), slovaci (1,4%), polonezi (0,4%), germani (0,2%) și silezieni (0,1%).  Limba cehă este limbă oficială şi naţională în Republica Cehă
.

Constituţia
 nu conţine prevederi referitoare la limba oficială.
Alte prevederi constituţionale:
Prevederi din Carta drepturilor şi libertăţilor fundamentale

Art. 3. Membrii minorităţilor naţionale sau etnice au dreptul:

a) să-şi păstreze şi să-şi dezvolte împreună cultura proprie;
b) să difuzeze şi să primească informaţii în limba maternă;

c) să se constituie în asociaţii cu caracter naţional sau etnic;

d) să-şi înfăptuiască educaţia în limba maternă;

e) să folosească limba maternă în raporturile oficiale;

 f) să participe la rezolvarea problemelor privitoare la minorităţile cărora le aparţin.

Art. 27. 
(1) Orice persoană are dreptul de a se adresa Justiţiei, în condiţiile prevăzute de lege, în scopul recunoaşterii, apărării şi realizării în mod echitabil şi într-un răstimp rezonabil a drepturilor sale. Justiţia se înfăptuieşte prin organele jurisdicţionale, instituite de lege, independente şi imparţiale, cu respectarea în faţa lor a egalităţii tuturor părţilor prin dezbateri contradictorii, publice şi desfăşurate într-o limbă cunoscută de toate părţile. Când un justiţiabil nu cunoaşte limba în care au loc dezbaterile sau nu o cunoaşte suficient, este obligatorie asigurarea unui interpret. Judecata în şedinţă secretă este admisă numai în cazurile şi în condiţiile prevăzute de lege într-o societate democratică.  
CIPRU

Împărţirea administrativă
Organizarea administrativă
 este constituită din 6 districte: Famagusta, Kyrenia, Larnaca, Limassol ,  Nicosia,  Paphos.

Prevederi constituţionale privind limba oficială şi limbile minoritare

Art.3
 

1. În Republică, limbile oficiale sunt greaca şi turca.

 2. Actele şi documentele legislative, executive şi administrative se redactează în ambele limbi oficiale; pentru actele şi documentele cu privire la care Constituţia prevede în mod expres promulgarea, acestea vor fi promulgate prin publicarea în Jurnalul Oficial al Republicii în ambele limbi oficiale.

3. Documentele administrative şi alte documente oficiale adresate unui cetăţean grec sau cetăţean turc se redactează în limba greacă şi respectiv limba turcă.

 4. Procedurile judiciare se vor desfăşura sau sentinţele se vor redacta în limba greacă dacă părţile sunt greci, în limba turcă dacă părţile sunt turci şi în ambele limbi dacă părţile sunt greci şi turci. Limba oficială sau limbile folosite în aceste scopuri sau pentru alte cazuri sunt stabilite prin Regulamentul Curţii, elaborat de Înalta Curte conform art.163.

5. Orice text publicat în Jurnalul Oficial al Republicii va fi publicat în ambele limbi oficiale. 

6.1.Orice deosebire între variantele greacă şi turcă ale actelor sau documentelor legislative, executive sau administrative publicate în Jurnalul Oficial al Republicii se soluţionează de un tribunal competent. 

7. Cele două limbi oficiale se folosesc pe monede, bancnote şi timbre.  

8. Orice persoană are dreptul de a se adresa autorităţilor Republicii în oricare din cele două limbi oficiale.
Art.11
4. Oricărei persoane arestate i se aduc la cunoştinţă, în momentul arestării şi în limba pe care o înţelege, motivele arestării, aceasta putând beneficia de serviciile unui avocat pe care şi-l poate alege.

6. Judecătorul în faţa căruia este adusă persoana arestată va proceda imediat la examinarea motivelor arestării într-o limbă pe care persoana arestată o înţelege.
Art.12 

Orice persoană acuzată de comiterea unei infracţiuni dreptul de a fi informată imediat, şi într-o limbă pe care o înţelege, cu privire la motivele actului de acuzare.
Art. 28

Fiecare persoană trebuie să se bucure de toate drepturile şi libertăţile prevăzute în prezenta Constituţie, fără nicio discriminare directă sau indirectă pe motive de naţionalitate, rasă, religie, limbă, sex, convingeri politice sau alte convingeri, culoare, avere, clasă socială, cu excepţia cazului când există dispoziţii exprese contrare în prezenta Constituţie.

Art. 30 

Orice persoană are dreptul să beneficieze de asistenţa gratuită a unui interpret, dacă nu înţelege sau nu vorbeşte limba utilizată în instanţă.


DANEMARCA
Împărţire administrativă

Danemarca este împărțită în 5 regiuni și acestea în 98 de comune. Regiunile au fost înființate la 1 ianuarie 2007 în locul fostelor comitate. În același timp, comune mai mici au fost unite între ele pentru a forma unități administrative mai mari.
Daneza
 este limba oficială din Danemarca, una din cele două limbi oficiale din Groenlanda (cealaltă fiind limba groenlandeză) și una din cele două limbi oficiale din Insulele Faroe (cealaltă este limba feroeză).

Germana este limbă minoritară oficială în fostul comitat Iutlanda de Sud, de lângă frontiera cu Germania. 
Engleza și germana sunt cele mai frecvent vorbite limbi străine.
Constituţia nu conţine prevederi referitoare la limba oficială
.
În Danemarca, libertatea de expresie este reglementată în secţiunea 77 din Constituţie. Protecţia împotriva cenzurii şi a altor măsuri preventive conform acestei secţiuni se aplică, indiferent de limba utilizată.
Utilizarea limbilor minorităţilor naţionale
Insulele Feroe şi Groenlanda sunt comunităţi cu autoguvernare în cadrul statului danez. În cadrul structurii statului, prin Home Rule Acts, a fost introdus în 1948 şi, respectiv, în 1979, un tip extins de autoguvernare, pentru aceste comunităţii definite teritorial (geografic). Aceste acorduri de autoguvernare nu sunt întemeiate pe criterii etnice sau lingvistice. În consecinţă, populaţiile acestor teritorii nu intră sub incidenţa convenţiilor internaţionale, în sensul definirii lor ca minorităţi ale Danemarcei. În baza sferei sale generale de aplicare, Constituţia pune populaţia din Feroe şi pe cea din Groenlanda pe picior de egalitate cu danezii, în calitate de cetăţeni danezi. 
Limba
 utilizată în aceste teritorii este distinctă de limba daneză. Home Rule Acts au proclamat drept limbă principală în aceste teritorii limbile vorbite de aceste populaţii. Pe de altă parte, limba locală şi daneza pot fi utilizate în scopuri oficiale. 
Minoritatea germană din Danemarca este protejată în baza secţiunii 70 din Constituţia daneză, conform căreia nicio persoană, în baza credinţei sale sau a descendenţei, nu va fi lipsită de accesul la exerciţiul complet al drepturilor sale civile şi politice. 
În privinţa utilizării limbii germane, art. 9–13 ale Declaraţiei de la Copenhaga dispun conservarea de către minoritatea germană a propriei limbi.  Conform Părţii II, par. 2 din Declaraţia de la Copenhaga din 1955, persoanele aparţinând minorităţii germane din Danemarca, precum şi organizaţiile acestora nu pot fi împiedicate de la utilizarea limbii lor, în scris sau oral. Partea II par. 2 din Declaraţia de la Copenhaga dispune că utilizarea limbii germane în faţa instanţelor judecătoreşti şi a autorităţilor administrative trebuie să fie conformă cu reglementările relevante instituite în legislaţia internă. 
Secţiunea 7 din Legea administraţiei publice daneze impune o sarcină generală autorităţilor administrative daneze şi anume aceea de a furniza asistenţă cetăţenilor în cazul în care aceste autorităţi trebuie să adopte o decizie privitoare la respectivii cetăţeni. Dispoziţia se aplică, de asemenea, minorităţilor naţionale şi cetăţenilor străini. Prevederea impune că autoritatea administrativă daneză trebuie să se asigure că decizia adoptată poate fi înţeleasă de către persoana care vorbeşte o limbă străină. Dacă este necesar, autoritatea trebuie să pună la dispoziţia persoanei respective asistenţa necesară, constând într-un serviciu de interpretare. 
În legătură cu derularea de către autorităţile administrative a altor forme de activităţi administrative, legea daneză dispune un principiu general privitor la sarcina autorităţilor de examinare. Acest principiu este prezumat a impune o obligaţie în privinţa autorităţii administrative de a asista o persoană într-o limbă străină, inclusiv într-o limbă minoritară, în situaţia în care persoana respectivă nu stăpâneşte limba daneză suficient de bine
.
Conform art. 10 par. 3 din Convenţia-Cadru pentru protecţia minorităţilor naţionale, Danemarca garantează dreptul membrilor unei minorităţi naţionale de a fi informaţi prompt, într-o limbă pe care o înţeleg, asupra motivelor de arestare şi asupra dreptului la apărare în această limbă, dacă este necesar, apelând la asistenţa gratuită a unui interpret. 
Minoritatea germană din Iutlanda de Sud este relativ redusă numeric şi distribuită în întreaga regiune. Nu există un acord încheiat cu Germania asupra utilizării semnelor bilingve conţinând, de exemplu, numele de străzi, în regiunea de graniţă danezo–germană. În plus, nu există vreo tradiţie a utilizării unor astfel de semne. 
Mai mult, nu există o nevoie specială de introducere a semnelor bilingve, odată ce membrii minorităţii germane sunt bilingvi, şi, de asemenea, nu a fost făcută vreo cerere în acest sens. 
În domeniul educaţiei, limba germană nu este obligatorie începând din clasa a şaptea. Obiectivul predării acestei limbi este acela ca elevii să dobândească cunoştinţe suficiente de limbă germană, oral şi în scris. De asemenea, predarea acestei limbi va ajuta elevii să cunoască condiţiile culturale şi sociale din statele germanofone.
ESTONIA

Împărţirea administrativă

 Estonia
 este împărțită în 15 regiuni.  Fiecare regiune este împărțită mai departe în comune, care sunt cele mai mici unități administrative ale Estoniei. 

Limba oficială este estoniana. Rusa este încă vorbită ca a doua limbă de estonienii cu vârste între 40 și 70 de ani, întrucât rusa era limba oficială a Estoniei ocupate de sovietici între 1944 și 1991 și era predată ca limbă de studiu obligatorie.  Cele mai frecvent vorbite limbi străine de către estonieni sunt engleza, rusa, finlandeza, germana și suedeza.
Prevederi constituţionale privind limba oficială şi limbile minoritare
Art.6
 - În Estonia, limba oficială este estoniana.
Art. 12 - Toţi cetăţenii sunt egali în faţa legii. Nimeni nu va fi descriminat pe criterii de naţionalitate, rasă, culoare, sex, limbă, origine, religie, opinie politică sau de altă natură, avere, statut social, sau din alte motive.
Art. 21 - Orice persoană lipsită de libertate trebuie să fie informată cu promptitudine, într-o limbă pe care aceasta o înţelege, cu privire la motivele reţinerii sale, dar şi în ceea ce priveşte drepturile sale.
Decizia instanţei va fi comunicată imediat persoanei aflate în stare de arest într-o limbă pe care aceasta o înţelege.

Art. 37 - Fiecare persoană are dreptul la educaţie. Orice persoană are dreptul de a primi instruire în limba estoniană. Limba de predare în instituţiile de învăţământ pentru persoanele aparţinând minorităţilor naţionale trebuie să fie aleasă de instituţia de învăţământ respectivă.
Art.51 - Orice persoană are dreptul de a se adresa în limba estoniană instituţiilor statului, autorităţilor locale şi persoanelor oficiale şi să primească răspuns în aceeaşi limbă. În localităţile în care cel puţin o jumătate din numărul rezidenţilor permanenţi aparţin unei minorităţi naţionale, orice persoană are dreptul de a primi răspuns, de la instituţiile statului, de la autorităţile locale şi de la persoanele oficiale, în limba minorităţii naţionale.
Art.52 - În cadrul instituţiilor statului şi al autorităţilor locale, limba oficială este estoniana. În localităţile în care limba majorităţii rezidenţilor nu este limba estoniană, autorităţile locale pot, conform procedurii prevăzute de lege, folosi limba majorităţii rezidenţilor permanenţi din localitate ca limbă de lucru internă. Utilizarea limbilor străine, inclusiv a limbilor minorităţilor naţionale, în instituţiile statului, în instanţă şi în procedurile judiciare preliminare, se reglementează prin lege.
FINLANDA
Împărţire administrativă
Finlanda
 este formată din 6 provincii. Provinciile sunt divizate în 90 de districte la nivel local. Provinciile Finlandei sunt: Finlanda de Sud, Finlanda de Vest, Finlanda de Est, Oulu, Laponia, Åland. 
Limbile oficiale
  sunt finlandeza și suedeza, aceasta din urmă fiind limba maternă pentru aproximativ 5 % din populaţia finlandeză. 
Secţiunea 36 din Legea asupra autonomiei zonei Åland prevede că limba oficială în această zonă este suedeza. Potrivit acordurilor internaţionale şi legilor finlandeze, guvernul din Åland îmbină legislaţia locală cu legislaţia generală a Finlandei. În Laponia aproximativ 7.000 de persoane vorbesc limbi din grupul limbilor lapone. Bilingvismul este destul de răspândit, 46% din populație vorbind suedeza fluent.

Alte minorități constituie grupuri mici cum ar fi: samii, tătarii  rromii,  și evreii.
Prevederi constituţionale privind limbile oficiale (naţionale)/minoritare
Secţiunea 17 

Dreptul la limba şi cultura proprie - În Finlanda
, limbile naţionale sunt finlandeza şi suedeza. Dreptul oricărei persoane de a folosi propria limbă, finlandeza sau suedeza, în cadrul tribunalelor sau al altor autorităţi, şi de a primi documentele oficiale în această limbă, este garantat prin lege. Autorităţile publice asigură egalitatea de tratament în ceea ce priveşte necesităţile culturale şi sociale ale locuitorilor vorbitori de limbă finlandeză şi ale celor vorbitori de limbă suedeză din ţară.
Populaţia sami, ca populaţie indigenă, ca şi populaţia romă şi alte grupuri au dreptul la păstrarea şi dezvoltarea limbii şi culturii proprii. Legea reglementează dreptul populaţiei sami de a folosi limba sami în relaţiile cu autorităţile. Drepturile persoanelor care folosesc limbajul semnelor şi ale persoanelor cu handicap care au nevoie de interpret sau translator sunt garantate prin lege.
Conform secţiunii 5 subsecţiunea 1 din Legea constituţională finlandeză, „toate persoanele sunt egale în faţa legii”. Subsecţiunea 2 interzice discriminarea. 

Secţiunea 14 subsecţiunea 3 din Legea constituţională a Finlandei garantează dreptul diverselor „grupuri” de menţinere şi dezvoltare a propriilor limbi şi culturi. 
Alte prevederi legale privind limbile minoritare
Dreptul de utilizare a limbilor naţionale (finlandeza şi suedeza), în mod egal şi în conformitate cu Legea constituţională, este pus în aplicare prin Legea privind utilizarea limbii şi prin Legea privind calificările lingvistice ale funcţionarilor publici (14/1922). 
Legea asupra autonomiei zonei Åland prevede, printre altele, statutul suedezei.
Legea privind utilizarea limbii cuprinde prevederi asupra utilizării finlandezei şi suedezei în faţa autorităţilor. 
Conform secţiunii 25 din Legea procedurii administrative (589/1996), o autoritate publică va dispune interpretarea şi traducerea, în situaţia în care o persoană nu poate utiliza limba care, în conformitate cu Legea privind utilizarea limbii, este utilizată în faţa acelei autorităţi. 

Decretul asupra punerii în aplicare a Legii privind utilizarea limbii impune ca interpretarea să se realizeze dacă o persoană nu poate utiliza finlandeza sau suedeza, într-un proces penal iniţiat de către procuror (secţiunea 6). Conform secţiunii 37 din Legea asupra investigaţiei prealabile (449/1987), o autoritate de cercetare este responsabilă pentru efectuarea unei interpretări, în situaţia în care persoana care este interogată nu poate utiliza o limbă care, în mod obişnuit, în baza Legii privind utilizarea limbii este utilizată în faţa acelei autorităţi.

Conform secţiunii 37 din Legea asupra autonomiei zonei Åland, cetăţenii finlandezi au dreptul de a utiliza finlandeza în faţa unei instanţe ori autorităţilor publice din Åland, deşi această zonă este locuită de o populaţie care utilizează limba suedeză.  
Legea asupra utilizării limbii sami în faţa autorităţilor face posibilă utilizarea acestei limbi în faţa autorităţilor şi agenţiilor menţionate în legea respectivă (secţiunile 1–3). Populaţia sami are dreptul de a utiliza limba sami în faţa autorităţilor, atât oral, cât şi în scris, precum şi de a primi un răspuns în aceeaşi limbă. Legea priveşte, de asemenea, semnele şi anunţurile publice (secţiunile 6–13).
De asemenea, se consideră că Legea asupra utilizării limbii sami în faţa autorităţilor nu asigură în mod suficient conservarea acestei limbi ca limbă vorbită, deoarece în practică adesea utilizarea limbi sami este bazată pe interpretare şi traducere
. 

Legea drepturilor pacientului (785/1992) dispune că limba maternă a pacientului, nevoile sale individuale şi cultura acestuia trebuie luate în considerare în procesul de îngrijire şi tratament, în măsura în care este posibil acest lucru (secţiunea 3).
Ombudsman-ul parlamentar are prerogativa de a iniţia investigaţii în legătură cu problemele de utilizare a limbii în procesele penale. 
În ceea ce priveşte învăţământul, conform secţiunii 13 din Legea constituţională, oricine are dreptul la o educaţie primară gratuită. Conform Legii şcolilor (628/1998), „o municipalitate având locuitori atât finlandezi, cât şi suedezi, este obligată să înfiinţeze şcoli separate pentru ambele grupuri lingvistice". 
Conform secţiunii 10 din Legea şcolilor, educaţia se poate face în finlandeză ori în suedeză. De asemenea, aceasta se poate face în limba sami ori în limba rromă. 
Conform secţiunii 12 din aceeaşi lege, suedeza sau limba sami pot fi predate ca limbi materne, în funcţie de limba elevului, de asemenea, examenele se pot desfăşura în finlandeză, suedeză sau în limba sami. 
În privinţa participării la viaţa culturală, socială şi economică, precum şi la viaţa publică, conform Guvernului finlandez, finlandezii vorbitori de suedeză sunt consideraţi a fi integraţi în aceste domenii, pe picior de egalitate cu majoritatea populaţiei. 

FRANŢA
Împărţirea administrativă
Franța
 este divizată din punct de vedere adminisatrativ în 26 de regiuni.  Aceste 26 de regiuni se subdivid în 100 de departamente. Departamentele se împart și ele în 342 de arondismente alcătuite din 4.035 de cantoane și 36.682 de comune.  Regiunile, departamentele şi comunele sunt cunoscute drept "colectivități teritoriale" .
Limba franceză
 este singura limbă oficială din 1992, astfel că Franţa este singura ţară din Vestul Europei (cu excepţia microstatelor - Andorra, Liechtenstein, Malta, Monaco, San Marino, Vatican) care are o singură limbă recunoscută oficial. Cu toate acestea, în Franţa se vorbesc 77 limbi regionale care nu au niciun statut oficial.
Prevederi constituţionale privind limba oficială
Art.2 - În Republică
, limba este franceza.
Constituţia dispune că limba franceză este singura limbă oficială în Republica franceză. Mai mult, limba franceză este percepută ca având caracter simbolic pentru conştiinţa naţională
. 
Prevederi legale privind utilizarea limbii franceze
Legea din 4 august 1994
 este legea referitoare la utilizarea limbii franceze. Această lege nu reglementează limba însăşi, ci utilizarea acesteia.

Reglementarea utilizării limbii franceze înseamnă obligaţia de a folosi această limbă fără a i se prejudicia conţinutul.
Articolul 1 al legii din 1994 prevede trei caracteristici de principiu ale limbii franceze: aceasta este calificată ca fiind element fundamental al personalităţii şi patrimoniului Franţei; este limba învăţământului, a muncii, a comerţului şi a serviciilor publice; reprezintă legătura privilegiată a statelor care constituie Comunitatea francofoniei.
Legea din 4 august 1994 prevede o serie de cazuri în care se impune obligaţia utilizării limbii franceze:  obligaţia utilizării limbii franceze în cazul bunurilor, produselor şi serviciilor; obligaţia utilizării limbii franceze în cadrul tuturor inscripţiilor sau anunţurilor pentru informarea publicului, într-un loc accesibil acestuia sau într-un mijloc de transport în comun; bligaţia utilizării limbii franceze în contractele la care participă o persoană juridică de drept public sau o persoană privată care îndeplineşte o sarcină de serviciu public (art.5); obligaţia utilizării limbii franceze ca limbă în cadrul învăţământului, examenelor şi concursurilor, precum şi al tezelor şi memoriilor în instituţiile publice şi private de învăţământ. Legea prevede şi excepţii care privesc: învăţarea limbilor şi culturilor regionale sau străine; profesorii asociaţi sau invitaţii străini; şcolile străine sau pentru străini sau care desfăşoară un învăţământ cu caracter internaţional; obligaţia utilizării limbii franceze în aplicarea Codului muncii; obligaţia utilizării limbii franceze în toate emisiunile şi mesajele publicitare ale organismelor de radiodifuziune sau televiziune. De la această dispoziţie sunt exceptate: operele cinematografice şi audiovizuale în versiune originală; operele muzicale al căror text este redactat, integral sau parţial, într-o limbă străină; programele concepute pentru a fi difuzate integral într-o limbă străină sau a căror finalitate este învăţarea unei limbi străine.
GERMANIA

Împărţirea administrativă

Germania este organizată în 16 landuri Fiecare land german își are propria Constituție (în plus față de Constituția Germaniei).
Prevederi constituţionale privind limba oficială şi limbile minoritare

Membrii
 grupurilor protejate în baza Convenţiei-cadru pentru protecţia minorităţilor naţionale, în calitate de cetăţeni germani, se bucură de toate drepturile şi libertăţile garantate prin Legea fundamentală, fără vreo restricţie. 
Interdicţia discriminării, conform art. 3 par. 3, prima teză din Legea fundamentală include, de asemenea, şi membrii grupurilor protejate în baza Convenţiei-cadru 
. 

Art. 3 - Nicio persoană nu trebuie să fie favorizată sau defavorizată pe motive de sex, filiaţie, rasă, limbă, opinii religioase sau politice.
Dreptul persoanelor aparţinând minorităţilor naţionale de utilizare a propriei limbi în viaţa cotidiană este protejat de art. 2 din Legea fundamentală care garantează dreptul la libera dezvoltare a personalităţii. 

În consecinţă, nu există nicio restricţie în Germania în privinţa utilizării unei limbi minoritare în viaţa privată sau publică
Totuşi, în raport cu administraţia publică, limba germană este limba oficială, în baza secţiunii 23 din Legea federală a procedurii administrative. Legile procedurii administrative ale landurilor precizează, de asemenea, faptul că limba germană este limba oficială. Germana este şi limba oficială în instanţe. 
Membrii grupurilor de cetăţeni germani protejaţi în baza Convenţiei-cadru pentru protecţia minorităţilor naţionale (adică minorităţile naţionale ale danezilor, ale populaţiei sorbian, ale rromilor germani şi grupul etnic al frisienilor din Germania) au, cu excepţia rromilor, propriile zone în anumite landuri ale Germaniei.
În Germania, minorităţile naţionale sunt acele grupuri de cetăţeni germani care sunt rezidenţi în mod tradiţional în Germania şi care trăiesc în zonele lor tradiţionale, însă care diferă faţă de majoritatea populaţiei prin limba maternă, cultură şi istorie (adică prin propria identitate) şi care doresc să îşi conserve această identitate. Cele patru grupuri menţionate reprezintă toate grupurile care nu sunt parte a populaţiei majoritare, având identitate proprie, şi care rezidă în mod tradiţional în Germania.
GRECIA
Împărţirea administrativă

Grecia este formată din 13 regiuni, care sunt împărțite la rândul lor în 51 de prefecturi. Prefecturile sunt divizate în 147 eparhii , care sunt împărțite în 1.013 localități.

Limbile oficiale şi minoritare

Pe lângă vorbitorii de limbă greacă
 există și câteva limbi vorbite de minorități. Cele mai importante limbi ale minorităților sunt: albaneza, aromâna, bulgara, macedoneana, turca.

Constituţia
 nu conţine prevederi referitoare la limba oficială

Potrivit art.5 alin.(2) din Constituţie, toţi cetăţenii care locuiesc pe teritoriul Greciei se bucură de protecţia deplină a vieţii lor, a onoarei şi libertăţii, indiferent de naţionalitate, rasă, limbă şi convingeri religioase sau politice. Excepţiile sunt permise numai în cazurile prevăzute de dreptul internaţional.
IRLANDA
Împărţirea administrativă
Irlanda
 este împărțită în 26 de comitate. Fiecare comitat are un consiliu județean. În afară celor 26 de comitate, patru orașe principale sunt administrate individual și au consiliul lor: Dublin, Cork, Limerick și Waterford.
Limbile oficiale sunt irlandeza și engleza, care este a doua limbă oficială. 
Limba irlandeză este obligatorie în sistemul de învățământ și este prima limbă oficială, deși limba engleză este cea vorbită de majoritatea populației ca limbă maternă. Semnele publice sunt în general bilingve. 
Prevederi constituţionale privind limba oficială

Art.8
 - Irlandeza, ca limbă naţională, este prima limbă oficială.
Engleza este recunoscută ca fiind a doua limbă oficială. Totuşi, legea poate să prevadă folosirea exclusivă a uneia din limbile menţionate fie pentru un scop/mai multe scopuri oficiale, fie pe întregul teritoriu al statului sau în orice parte a acestuia.
Instanţele judecătoreşti au recunoscut dreptul părţilor de a utiliza în proces oricare dintre cele două limbi
. 
ITALIA
Împărţirea administrativă
Italia
 este divizată în 20 de regiuni, dintre care cinci se bucură de o autonomie specială: Friuli-Venezia Giulia, Sardinia, Trentino-Tirolul de Sud, Val d'Aosta, Sicilia. O regiune se subdivizează în provincii iar provinciile la rândul lor în comune. 
LImba oficială este limba italiană
 
Constituţia nu conţine prevederi referitoare la limba oficială
Alte prevederi constituţionale:

Art.6
 - Republica ocroteşte, prin măsuri corespunzătoare, minorităţile lingvistice.
Art.111 - În procesele penale, conform legii, acuzaţii beneficiază de ajutorul unui interpret dacă nu înţeleg sau nu utilizează limba folosită în proces.
Utilizarea limbilor regionale
Tirolul de Sud a fost parte integrantă a Imperiului Habsburgic până la sfârşitul primului război mondial, când a fost separat de restul Tirolului prin Tratatul de pace de la Saint Germain din anul 1919
.
Limba germană
 este recunoscută ca având statut egal cu limba italiană, care este limba oficială a statului. Oricare din aceste limbi poate fi folosită înaintea autorităţilor din regiune.  Toate legile regionale şi provinciale sunt publicate în limbile germană şi italiană.
Art. 100 din Statutul de Autonomie al regiunii Tirol recunoaşte " folosirea separată a fiecăreia dintre cele două limbi”.

Un principiu fundamental cuprins în acordurile încheiate era acela că educaţia elementară şi gimnazială trebuie făcută în limba maternă a copilului, iar procesul de învăţământ din Tirolul de Sud se face în şcoli separate, germane şi italiene. 

 Dreptul locuitorilor din regiunea Val d’Aosta de a folosi limba franceză şi de a beneficia de educaţie bilingvă este recunoscut prin trei articole de bază ale Statutului Special
. 
Primul dintre acestea, art. 38, aşează limba franceză pe poziţii egale cu cea italiană. Actele publice pot fi scrise în oricare dintre aceste limbi, cu excepţia dispoziţiilor cu valoare de lege, care trebuie scrise în limba italiană.
Întrucât ambele limbi sunt considerate oficiale, trebuie să se aloce timp egal învăţământului în fiecare limbă, la toate nivelurile, de la grădiniţă până la învăţământul universitar (art. 39). 
Adaptarea programelor Statului la cerinţele sociale şi culturale ale regiunii a devenit o condiţie la fel de necesară pentru afirmarea şi întărirea identităţii lingvistice şi culturale a populaţiei din Val d’Aostei. O completare din 1993 a Statutului Special al regiunii Val d’Aosta (art. 40), adoptată de către Parlament, permite predarea limbii germane în grădiniţele, şcolile primare şi gimnaziale din cadrul comunităţilor vorbitoare de germană. Prin urmare, în aceste şcoli, învăţământul este trilingv: în italiană, în franceză şi în germană. 
Din 1993, învăţământul e, de asemenea, multilingv în toate şcolile gimnaziale din regiune (elevi între 12-14 ani), unde se predă şi engleza, pe lângă franceză şi italiană. Personalul didactic este angajat pe criterii regionale, iar procesul de recrutare este competiţional, incluzând un test de cunoaştere a limbii franceze. Testele de bacalaureat pot fi date atât în italiană, cât şi în franceză; acest drept e recunoscut de către Curtea Constituţională. 
Prin urmare, Statutul Special al regiunii Val d’Aosta asigură folosirea limbii franceze pe picior de egalitate cu cea italiană. Întrucât şi pentru alte situaţii constituţionale statul italian dispune de un regim bazat pe recunoaşterea comunităţilor lingvistice şi pe posibilitatea folosirii a două limbi în arealul vieţii publice, în Val d’Aosta administraţia regională sau oricare alt cetăţean poate alege să folosească una sau cealaltă limbă (Decizia Curţii Constituţionale Italiene nr. 156 din 11 decembrie 1969). Aceasta este o situaţie de bilingvism complet.

LETONIA

Împărţirea administrativă

După reforma
 teritorială administrativă a Letoniei, în vigoare de la data de 1 iulie 2009, țara se împarte în 109 diviziuni municipale și 9 orașe republicane.
Principalele grupuri etnice sunt: letonii care reprezintă 62% din populația țării dar sunt minoritari în capitala acesteia (42%) și rușii care reprezintă 27% din populație. Alte minorități conlocuitoare dar mult mai slab reprezentate sunt: bielorușii, polonezii, lituanienii sau ucrainienii.

Prevederi constituţionale privind limba oficială şi limbile minoritare
Art.4
 - În Republica Letonă, limba letonă este limba oficială.
Art. 21 - Limba de lucru în cadrul Parlamentului este limba letonă.
Art.101 - Conform legii, orice cetăţean al Letoniei are dreptul de a participa la activităţile statului şi ale autorităţilor locale şi să deţină o funcţie publică. Autorităţile locale sunt alese de cetăţenii letoni care au drepturi cetăţeneşti depline. În cadrul autorităţilor locale limba de lucru este limba letonă.
Art. 104 - Orice persoană are dreptul de a se adresa instituţiilor statului, autorităţilor locale şi de a primi răspuns în limba letonă.
Art.114 - Persoanele care aparţin minorităţilor etnice au dreptul de a-şi conserva şi dezvolta propria limbă, precum şi identitatea etnică şi culturală. 
LITUANIA

Împărţirea administrativă

Orașele principale sunt: Vilnius, Kaunas, Klaipėda, Siauliai, Panevezys, Marijampole, Alytus. Lituanieni reprezintă aproximativ 83,4%, polonezii 6,7%, rușii 6,3%, alții 3,6% (letoni, tătari, germani, țigani, români, armeni).

Limba oficială este lituaniana, cu 82%, apoi rusa 8%, poloneza 5,6%, altele 4,4%. Alte limbi vorbite sunt : bielorusa, ucraineana, tătara şi letona.

Prevederi constituţionale privind limba oficială şi limbile minoritare
Art.14
 - Limba lituaniană este limba de stat.
Art. 29 - Toţi cetăţenii sunt egali în faţa legii, în faţa instanţei, a instituţiilor statului şi persoanelor oficiale.
Drepturile omului nu pot fi limitate şi nici nu pot fi acordate privilegii pe motive de sex, rasă, naţionalitate, limbă, origine, statut social, convingeri, opinii.

Art. 37 - Cetăţenii aparţinând comunităţilor etnice trebuie să aibă dreptul de a-şi promova limba, cultura şi tradiţiile.
Art.117 - În Republica Lituania, procesele în instanţă se desfăşoară în limba de stat. Persoanelor care nu vorbesc limba lituaniană li se garantează dreptul de a fi asistaţi de un interpret, în cadrul procedurilor preliminare şi în instanţă.

LUXEMBURG
Împărţirea administrativă
Țara
 este împărțită în 3 districte, 12 cantoane și 118 comune. 12 comune au statut de oraș, iar orașul Luxemburg, capitala, este cel mai mare din țară.
Limbile oficiale

În Luxemburg sunt recunoscute și vorbite trei limbi: limba franceză, limba germană și limba luxemburgheză. În afară de faptul că e una dintre cele trei limbi oficiale, luxemburgheza este și limba națională a Marelui ducat.
Constituţia nu conţine prevederi referitoare la limba oficială.

Alte prevederi constituţionale:  Art.29
 reglementează  utilizarea limbilor în domeniile administrativ şi judiciar.
MALTA

Împărţirea administrativă

Republica Malta este divizată în 7 regiuni.
Limbile
 oficiale sunt malteza (considerată a fi limba națională) și engleza. 

Și italiana este vorbită, dar într-o pondere nesemnificativă. 1,8% din locuitorii Maltei sunt de o altă naționalitate decât cea malteză.

Prevederi constituţionale privind limba oficială

Art. 5 - (1) În Malta, limba naţională este limba malteză. 
(2) Parlamentul poate hotărî (printr-o lege adoptată de nu mai puţin de 2/3 din totalul membrilor Camerei Reprezentanţilor) ca limbile malteză şi engleză să fie limbile oficiale în Malta şi ca administraţia să poată folosi în toate scopurile oficiale oricare dintre aceste limbi, cu condiţia ca orice persoană să se poată adresa administraţiei în oricare din limbile oficiale, iar răspunsul administraţiei să fie dat în limba respectivă.

(3) În cadrul tribunalelor se foloseşte limba malteză. Parlamentul poate hotărî, prin lege, cazurile şi condiţiile în care poate fi folosită limba engleză.

(4) Camera Reprezentanţilor poate prin regulamentul propriu să stabilească limba sau limbile care vor fi utilizate în cadrul procedurilor parlamentare şi înregistrărilor.

Art. 34 - Orice persoană care este arestată sau reţinută trebuie să fie informată la timp cu privire la arestarea sau reţinerea ei, într- o limbă pe care aceasta o înţelege, asupra motivelor arestării sau reţinerii sale, cu condiţia ca la momentul arestării sau reţinerii unei persoane să fie asigurată prezenţa unui interpret.
 Art. 39 - 6. Fiecare persoană care este acuzată de o infracţiune trebuie să fie informată în scris, într-o limbă pe care o înţelege, cu privire la natura infracţiunii de care este acuzată.
Art. 74 - Cu excepţia dispoziţiilor contrare aprobate de Parlament, fiecare lege trebuie să fie adoptată atât în limba malteză cât şi în limba engleză, iar în cazul existenţei oricărui conflict între textul de lege în limba malteză şi textul de lege în limba engleză, textul de lege maltez va prevala.
MAREA BRITANIE
Documentele constituţionale ale Regatului Unit al Marii Britanii şi al Irlandei de Nord nu conţin prevederi referitoare la limba oficială
.

Limba oficială

Limba oficială
 în Regatului Unit al Marii Britanii şi Irlandei de Nord este engleza, deşi mai sunt limbi recunoscute regional, cum sunt galeza, irlandeza sau scoţiana.
Engleza
 este limba statului şi a administraţiei în Anglia, Irlanda de Nord şi Scoţia. Legea privind limba galeză din 1993 (Welsh Language Act) a instituit principiul potrivit căruia „în derularea activităţilor publice şi a administrării justiţiei în Ţara Galilor, engleza şi galeza trebuie tratate pe bază de egalitate”. Ministerele au declarat Parlamentului ca ele consideră galeza şi engleza drept limbi oficiale în Ţara Galilor
.
În ceea ce priveşte sistemul de învăţământ, limba engleză ar trebui să fie limba în care să se desfăşoare cursurile (cu excepţia Ţării Galilor, în care, alături de engleză, se utilizează şi galeza
). 

Utilizarea limbilor minorităţilor naţionale
Termenul de „minoritate naţională” nu este definit juridic prin legislaţia din Marea Britanie. Legea privind relaţiile rasiale din 1976 (Race Relations Act 1976) defineşte grupul rasial drept „un grup de persoane definite prin culoare, rasă, naţionalitate (inclusiv cetăţenia) ori prin originile etnice sau naţionale”. Această definiţie include comunităţile minorităţilor etnice (sau minorităţile vizibile) şi, de asemenea, scoţienii, irlandezii, galezii, care sunt definiţi drept grup rasial în baza originilor lor naţionale. 

Guvernul britanic recunoaşte că membrii minorităţilor etnice au dreptul de a utiliza propria limbă minoritară în mod liber şi fără vreo interferenţă
. În acest sens, persoanele aparţinând minorităţilor pot utiliza propria limbă în contactele cu autorităţile administrative şi cu serviciile publice. Agenţia Beneficiilor (Benefits Agency) asigură un serviciu de interpretare. 

Serviciile publice naţionale au accesul la servicii de traducere. Procedurile legale sunt derulate, de obicei, în limba engleză. În procedura penală, pentru cei care nu pot înţelege sau nu pot vorbi limba engleză, este pus la dispoziţie un serviciu de traducere.

În Marea Britanie, nicio lege ori practică administrativă nu împiedică înfiinţarea sau utilizarea presei scrise de către persoane aparţinând minorităţilor etnice. Oricine este liber să înfiinţeze şi să utilizeze orice tip de presă, singur sau împreună cu alţii. 

Unul dintre principalele obiective ale Legii audiovizualului (Broadcasting Act) a fost acela al promovării oportunităţilor pentru comunităţile de toate tipurile de a accede la presa audio-vizuală.

Dreptul minorităţilor etnice de a înfiinţa şcoli proprii independente a fost precizat în Legea educaţiei. Astfel de şcoli trebuie înregistrate în Registrul şcolilor independente (Registrar of Independent Schools) şi trebuie, de asemenea, să îndeplinească anumite standarde minime în ceea ce priveşte spaţiile, instruirea şi personalul.

Pe de altă parte, elevii au oportunitatea să studieze în limba maternă în cazul şcolilor secundare, ca parte a programului curicular naţional (National Curriculum). 

Multe comunităţi etnice minoritare au înfiinţat şcoli suplimentare (serale ori de duminică), pentru conservarea propriilor tradiţii lingvistice şi culturale. 

OLANDA
Împărţirea administrativă
Olanda este compusă din 12 provincii:  Friesland, Groningen, Drenthe, Overijssel, Flevoland, Gelderland, Utrecht, Olanda de Nord, Olanda de Sud, Zeelanda, Brabantul de Nord, Limburg.
Limba oficială
 este limba olandeză. Limba frizonă este cooficială în regiunea Frizia. De asemenea, limbile idiș, limburgheză
, neersaxonă, romani sunt oficial recunoscute și protejate conform Cartei Europene a Limbilor Regionale sau Minoritare.
Constituţia
 nu conţine prevederi referitoare la limba oficială.

Utilizarea limbilor minorităţilor naţionale
Populaţia Olandei este formată dintr-o mulţime de grupuri minoritare: frizii, "noile minorităţi" formate din surinamezi, antilezi, indonezieni (inclusiv molukani), marocani, turci, greci, spanioli, portughezi, iugoslavi
. În comparaţie cu alte societăţi pluraliste, este de remarcat faptul că aceste minorităţi nu sunt de origine etnică sau naţională, cu singura excepţie a frizilor din nord. 
Frizii
 sunt singura minoritate lingvistică indigenă din Olanda. 
Atât limba, cât şi cultura friză au fost revigorate de mişcarea frizilor, care a cunoscut apogeul la începutul sec. al XX-lea. Friesland este unică între cele 12 provincii olandeze, prin faptul că locuitorii au dreptul să vorbească şi să scrie în limba lor maternă, considerată a doua limbă oficială alături de limba olandeză. 
Friza a fost, de asemenea, recunoscută din 1955 ca limbă de predare, iar din 1975 guvernul olandez a acceptat propunerea ca ea să fie folosită în şcolile primare şi să constituie un obiect de studiu obligatoriu. Limba este studiată, de asemenea, şi în colegii şi universităţi din alte regiuni ale Olandei. 
POLONIA

Împărţirea administrativă

Polonia este împărțită în 16 voievodate. Acestea sunt subdivizate în 314 powiate, 65 de municipii  și 2.478 de comune. Polonezii reprezintă 95,63% din populația Poloniei.  Alte grupuri etnice sunt: silezienii, germanii, bielorușii, ucrainienii, rromii, lituanienii.

Limba poloneză
 este cea mai răspândită limbă în Polonia, și singura care are statut de limbă oficială. 
Patru limbi sunt limbi auxiliare și pot fi folosite în 51 de comune: bielorusa, cașubiana, germana și lituaniana. 

Prevederi constituţionale privind limba oficială şi limbile minoritare

Art.27 - În Republica Polonă, limba oficială este poloneza. Această prevedere nu aduce atingere drepturilor minorităţilor naţionale rezultate din acordurile internaţionale ratificate.
Art.35

1. Republica Polonă asigură cetăţenilor polonezi aparţinând minorităţilor naţionale sau etnice libertatea de a-şi păstra şi dezvolta propria limbă, de a-şi menţine obiceiurile şi tradiţiile şi de a-şi dezvolta cultura proprie.
2. Minorităţile naţionale sau etnice au dreptul de a-şi înfiinţa instituţii educaţionale şi culturale, destinate protejării identităţii religioase, precum şi participării la soluţionarea problemelor legate de identitatea lor culturală.
Art.233

         2. Limitarea drepturilor şi libertăţilor persoanelor şi cetăţenilor doar pe motiv de rasă, sex, limbă, origine socială, descendenţă sau avere este interzisă.

PORTUGALIA
Împărţirea administrativă
Portugalia continentală este formată din 18 districte: Aveiro, Beja, Braga, Bragança, Castelo Branco, Coimbra, Évora, Faro, Guarda, Leiria, Lisboa (Lisabona), Portalegre, Oporto, Santarém, Setúbal, Viana do Castelo,  Vila Real, Viseu. Portugalia insulară cuprinde 2 regiuni autonome: Azore și Insulele Madeira. 
Fiecare district este subdivizat în municipalități.
Portugalia
 este o țară relativ omogenă din punct de vedere lingvistic. 

Limba portugheză este vorbită în întreaga țară, cu excepția orașului Miranda de Douro, în care dialectul asturian este recunoscut ca limbă oficială.

Prevederi constituţionale privind limba oficială

Art. 9 - Atribuţiile fundamentale ale statului: f) asigurarea educaţiei, protecţia şi promovarea utilizării limbii portugheze la nivel internaţional;
Art.11
  - Simboluri naţionale şi limba oficială. Limba oficială este limba portugheza.
 
Art. 13 - Principiul egalităţii: 2. Nimeni nu va fi privilegiat, favorizat,  prejudiciat, lipsit de drepturi sau scutit de orice obligaţii pe considerente de origine, sex, rasă, limbă, religie, convingeri politice sau ideologice, educaţie, situaţie economică, circumstanţe sociale sau orientare sexuală.
Art.74 – Educaţia:  h) Protejarea şi dezvoltarea limbii portugheze, ca o expresie a culturii şi un instrument de acces la educaţie şi egalitate de şanse.
ROMÂNIA

Prevederi constituţionale privind limba oficială şi limbile minoritare/regionale
Art. 13
 - Limba oficială:  În România, limba oficială este limba română.
Art. 4 - Unitatea poporului şi egalitatea între cetăţeni: (1) Statul are ca fundament unitatea poporului român şi solidaritatea cetăţenilor săi; (2) România este patria comună şi indivizibilă a tuturor cetăţenilor săi, fără deosebire de rasă, naţionalitate, origine etnică,  limbă, religie, sex, opinie, apartenenţă politică,  avere sau  origine socială.
Art. 6 - Dreptul la identitate: (1) Statul recunoaşte şi garantează persoanelor aparţinând minorităţilor naţionale dreptul la păstrarea, la dezvoltarea şi la exprimarea identităţii lor etnice, culturale, lingvistice şi religioase.
Art. 7 -  Românii din străinătate: Statul sprijină întărirea legăturilor cu românii din afara frontierelor ţării şi acţionează pentru păstrarea, dezvoltarea şi exprimarea identităţii lor etnice, culturale, lingvistice şi religioase, cu respectarea legislaţiei statului ai cărui cetăţeni sunt.
Art. 32 - Dreptul la învăţătură: (2) Învăţământul de toate gradele se desfăşoară în limba română. În condiţiile legii, învăţământul se poate desfăşura şi într-o limbă de circulaţie internaţională. 
(3) Dreptul persoanelor aparţinând minorităţilor naţionale de a învăţa limba lor maternă şi dreptul de a putea fi instruite în această limbă sunt garantate; modalităţile de exercitare a acestor drepturi se stabilesc prin lege.
Calificarea unei limbi ca limbă minoritară sau regională se impune ca o exprimare a voinţei statului. Carta europeană a limbilor regionale sau minoritare a fost ratificată de către statul român prin Legea nr.282 din 24 octombrie 2007
.
Prin Decizia nr.113 din 20 iulie 1999, Curtea concluzionează că din moment ce Carta europeană a limbilor regionale sau minoritare afirmă că "protecţia şi încurajarea limbilor regionale sau minoritare nu trebuie să se facă în detrimentul limbilor oficiale şi a necesităţii de a le însuşi" şi că posibilitatea de a lua măsuri în acele zone în care sunt folosite limbi regionale sau minoritare trebuie făcută " fără a aduce atingere limbii oficiale a statului" , acest act normativ nu comportă dispoziţii contrare art.13 din Constituţie, şi este deci perfect constituţional
.

SLOVACIA

Împărţirea administrativă
Slovacia este împărțită în 8 regiuni  denumite după capitala lor. De asemenea, există 79 de districte. Majoritatea
 locuitorilor Slovaciei sunt de naționalitate slovacă (86%).  Ungurii sunt cea mai mare minoritate etnică (8,5%). Celelalte grupuri etnice cuprind rromii, cehii, rutenii, ucrainenii, germanii și polonezii.
Prevederi constituţionale privind limba oficială şi limbile minoritare
Art.6 - Pe teritoriul Republicii Slovacia, limba de stat este limba slovacă. Folosirea altor limbi în raporturile cu autorităţile se reglementează prin lege.
Art. 12 - Drepturile şi libertăţile fundamentale pe teritoriul Republicii Slovace sunt garantate pentru toţi cetăţenii indiferent de sex, rasă, limbă, religie, convingeri politice sau de altă natură, origine socială sau naţională, apartenenţa la o naţiune sau grup etnic, avere, descendenţă. Nimeni nu poate fi lezat sau discriminat pe aceste motive.
Art. 26 - Autorităţile publice sunt obligate să furnizeze informaţii cu privire la activitatea lor, într-un mod adecvat şi în limba de stat. Condiţiile şi modalităţile de executare se stabilesc prin lege.  
Art.34 – 

1. În Republica Slovacia se garantează dezvoltarea deplină a cetăţenilor reprezentând minorităţi naţionale sau grupuri etnice, îndeosebi prin acordarea dreptului la dezvoltarea, împreună cu ceilalţi membri ai minorităţii sau ai grupului etnic, a propriei culturi, a dreptului de a difuza şi primi informaţii în limba maternă, a dreptului de a forma asociaţii ale minorităţii naţionale şi a dreptului de a înfiinţa şi menţine instituţii educaţionale şi culturale. Toate detaliile se reglementează prin lege.
2. Suplimentar dreptului de a învăţa limba de stat, cetăţenilor aparţinând minorităţilor naţionale sau grupurilor etnice, li se garantează, în condiţiile prevăzute de lege, următoarele: dreptul la învăţătură în limba maternă; dreptul de a folosi limba maternă în raporturile cu autorităţile; dreptul de a participa la soluţionarea problemelor  referitoare la minorităţile naţionale sau  grupurile etnice.

3. Legiferarea drepturilor cetăţenilor aparţinând minorităţilor naţionale sau grupurilor etnice, garantate prin această Constituţie, nu trebuie să conducă la punerea în pericol a suveranităţii şi integrităţii teritoriale ale Republicii Slovacia sau la discriminare faţă de ceilalţi locuitori.

Art.47 - Orice persoană are dreptul la asistenţă juridică în cadrul procedurilor judiciare, în condiţiile prevăzute de lege. Orice persoană care declară că nu cunoaşte limba în care se desfăşoară procedurile prevăzute la alineatul 2 are dreptul la un interpret.
SLOVENIA

Împărţirea administrativă

Slovenia este divizată în 205 municipii, din care 11 au statut de oraș.

Limba slovenă
 este limbă oficială în toate municipile. 

Limba maghiară este oficială în 3 municipii din estul țării: Dobrovnik , Hodoš  și Lendava. Limba italiană este oficială în alte 3 municipii: Izola, Koper  și Piran.

Prevederi constituţionale privind limba oficială şi limbile minoritare
Art.11 - În Slovenia, limba oficială este limba slovenă. În municipiile în care îşi au reşedinţa comunităţile naţionale italienă sau ungară, limba italiană şi limba maghiară sunt, de asemenea, limbi oficiale.
Art. 14 - Tuturor cetăţenilor le sunt garantate drepturile şi libertăţile fundamentale indiferent de originea naţională, rasă, sex, limbă, religie, convingeri politice sau de altă natură, situaţie materială, educaţie, statut social sau orice alte circumstanţe personale. Toţi cetăţenii sunt egali în faţa legii.
Art. 16 - Drepturile şi libertăţile fundamentale ale omului, prevăzute de prezenta Constituţie pot fi, în mod excepţional, suspendate temporar sau restrânse, pe durata stării de urgenţă sau de război. Drepturile şi libertăţile fundamentale ale omului pot fi restricţionate sau suspendate numai pe durata stării de urgenţă sau de război, fără ca măsurile adoptate să creeze inegalitate bazată exclusiv pe rasă, origine naţională, sex, limbă, religie, convingeri politice sau de altă natură, situaţie materială, educaţie, statut social sau orice alte circumstanţe personale.
Art. 61 - Exprimarea apartenenţei naţionale - Orice persoană are dreptul să-şi exprime în mod liber apartenenţa la o naţiune sau grup etnic, să promoveze şi să dea expresie culturii sale, să utilizeze propria limbă şi scriere.
Art.62.  - Dreptul de a folosi propria limbă şi scriere - În exercitarea drepturilor şi îndatoririlor sale şi în raporturile cu statul şi cu alte organisme publice, orice persoană are dreptul de a folosi propria limbă şi scriere, conform procedurii prevăzute de lege.

SPANIA
Împărţirea administrativă
Spania
 este compusă din 17 comunități autonome.
Patru limbi importante sunt vorbite în Spania, care sunt limbi oficiale în anumite regiuni: limba spaniola numită uneori şi limba castiliană, limbă oficială în întreaga Spanie; limba catalană în Catalonia, Insulele Baleare, și părți ale comunității autonome Valencia; limba bască în Țara bascilor, și părți din Navarra; limba galiciană în Galicia
. 

Prevederi constituţionale privind limba oficială

Art.3
 - Limba castiliană şi celelalte limbi spaniole
1. Limba castiliană este limba oficială a Spaniei.Toţi spaniolii au obligaţia să o cunoască şi dreptul să o folosească.
2. Celelalte limbi spaniole vor fi, de asemenea, limbi oficiale în respectivele Comunităţi Autonome, conform statutelor lor.
3. Bogăţia diversităţii lingvistice a Spaniei este un patrimoniu cultural care se bucură de respect şi protecţie deosebite.
Art. 148 
Competenţa Comunităţilor Autonome

Promovarea culturii, cercetării şi atunci când este cazul predarea limbii Comunităţii Autonome.
 

Utilizarea limbilor minorităţilor naţionale (regionale)
Spania modernă este reprezentată de câteva grupuri etnice distincte, fiecare cu propria sa limbă şi propriile sale tradiţii culturale
. 
Catalonia este o entitate teritorială care se bucură de autoguvernare din 1979. Constituţia Spaniei o defineşte drept una din „naţionalităţile" „naţiunii" spaniole. 
Cele mai semnificative elemente ale identităţii naţionale catalane sunt limba catalană şi conştientizarea faptului că regiunea constituie cea mai dezvoltată şi mai europeană parte a Spaniei. Limba catalană aparţine familiei de limbi romanice. Spre deosebire de alte limbi minoritare, catalana este limba unei foarte bogate literaturi scrise. Faptul că ea este vorbită de elitele regiunii îi conferă catalanei şi prestigiu social. 

Modelul lingvistic
 catalan urmează liniile directoare ale Constituţiei Spaniei din 1978 cu privire la diferitele limbi vorbite în Spania: spaniola, catalana, eureska (limba bască) şi galiciana.

Constituţia Spaniei recunoaşte pluralismul lingvistic al Spaniei. La nivelul statului, caracterul oficial este rezervat unei singure limbi dintre cele patru, şi anume spaniolei. În ceea ce priveşte drepturile lingvistice ale individului, Constituţia recunoaşte în totalitate drepturile cetăţenilor spanioli vorbitori de spaniolă. Ceilalţi se pot adresa administraţiei, iar aceasta, la rândul ei, li se poate adresa în limba pentru care ei au optat, doar la nivel local şi regional.
Bazele modelului lingvistic catalan au fost puse de Statutul de Autonomie din 1979. Acesta defineşte catalana ca limba Cataloniei şi statuează caracterul ei co-oficial (alături de spaniolă). El stabileşte, de asemenea, obligaţia conducerii regionale de a garanta folosirea curentă şi oficială a ambelor limbi, precum şi de a crea condiţiile pentru realizarea unei depline egalităţi între cele două.
Legea cu privire la limba oficială, promulgată în 1983 de către Parlamentul catalan, declară catalana drept limba guvernării şi a administraţiei locale şi regionale. În ceea ce priveşte educaţia, legea precizează că obiectivul ei este cunoaşterea ambelor limbi, dar, în acelaşi timp, ea mai prevede că limba de predare este catalana. Legea recunoaşte totodată dreptul elevilor de a fi instruiţi în ciclul primar în propria limbă. Politica lingvistică are ca ţintă principală promovarea cunoaşterii şi utilizării limbii catalane.
Această politică, de „normalizare lingvistică", a fost susţinută cu ajutorul a două argumente majore. În primul rând, cunoaşterea generală a catalanei este necesară pentru a garanta individului dreptul deplin de a trăi în Catalonia, iar în al doilea rând, este important ca imigranţii şi copiii lor să aibă posibilitatea de a învăţa catalana pentru a le fi astfel facilitată integrarea în societatea catalană. Principalul instrument al politicii lingvistice a fost mass-media, supravegheată în acest sens de guvernul regional, şi sistemul educaţional.
Una din metodele pedagogice care vizează să le asigure copiilor vorbitori de spaniolă condiţiile pentru stăpânirea în egală măsură a catalanei şi a spaniolei este aşa-numita „imersiune lingvistică" - o metodă practicată şi în Quebec, Finlanda şi Ţara Galilor. „Imersiunea lingvistică" constă, în acest caz, în predarea exclusiv în limba catalană în primele etape ale procesului educaţional. Această metodă, aplicată cu acordul părinţilor, impune o evaluare pozitivă a limbii materne a copilului. Politica lingvistică dă prioritate persuasiunii şi convingerii mai degrabă decât impunerii cu forţa, ceea ce conduce la ideea că politica a fost flexibilă, treptată şi creativă. Generaţiile tinere sunt într-o proporţie mare bilingve.
În plus, autorităţile catalane se îngrijesc pentru ca drepturile lingvistice ale individului să nu ,,încalce dreptul colectiv al comunităţii lingvistice catalane la propria limbă". Elementele teritoriale răspund, desigur, dorinţei de a garanta supravieţuirea catalanei şi de a echilibra bilingvismul din Catalonia.
Modelul lingvistic catalan se caracterizează prin aceea că a reuşit să facă compatibilă folosirea uzuală a catalanei cu respectul pentru limba imigranţilor. La început, modelul actual a fost impus prin forţa împrejurărilor: statutul oficial al spaniolei în toată Spania, numărul mare de vorbitori de spaniolă şi teama că toţi aceştia se vor opune revenirii la limba catalană. Consolidarea modelului, pe de altă parte, are loc bucurându-se de interesul tuturor părţilor. De fapt, din motive de mobilitate şi integrare socială, vorbitorii de spaniolă sunt tot mai interesaţi să înveţe catalana.
SUEDIA
Împărţirea administrativă
În prezent Suedia este împărțită în 21 de comitate
.  Fiecare comitat este mai departe divizat în comune.
Actele constituţionale nu conţin prevederi referitoare la limba oficială.

Limba naţională

Limba suedeza
 este limba națională a Suediei, și este vorbită de majoritatea populației. 
Limbi minoritare

În Suedia există cinci limbi care sunt cunoscute drept limbi minoritare în această țară (finlandeza, meänkieli, sami, romani și idiș). Deși este vorbită de către majoritatea populației, suedeza nu este limba oficială în Suedia. 
În școlile care sunt subordonate autorităților locale, engleza este studiată din prima clasă până la terminarea școlii primare. Cea mai mare parte din elevi optează pentru două limbi străine, cea de-a doua fiind spaniola, germana, franceza sau italiana. Cunoașterea limbii engleze este obligatorie pentru admiterea în universități, fiind un subiect obligatoriu în cadrul examenului național de admitere.
UNGARIA

Împărţirea administrativă

Ungaria este împărțită în 19 județe  și  capitala Budapesta.  Populația maghiară
 din  Ungaria reprezintă 89 - 95%. Alte minorități: rromi (5%), germani  (2%), slovaci (0.4%), croați  (0.2%), sârbi(0.2%), ucrainieni sau ruteni (0.1%), și români  (0.1%).
Limba oficială  este limba maghiară
Maghiara este limba cu cel mai mare număr de vorbitori nativi ce reprezintă 99% din totalul populației Ungariei, fiind urmată de limbile vorbite de minoritățile etnice.  Germana și engleza sunt principalele limbi străine predate în școli.

Popularitatea limbii germane constă în existenţa tradițiilor ce s-au păstrat în această regiune din timpul dominației austro-ungare.
 Prevederi constituţionale privind limba oficială şi limbile minoritare

Art. H

(1) În Ungaria, limba oficială este limba maghiară.

(2) Ungaria trebuie să protejeze limba maghiară.

(3) Ungaria trebuie să protejeze semnele aferente limbii maghiare, ca o parte a culturii maghiare.

Art. XV

 Ungaria trebuie să asigure drepturile fundamentale fiecărei persoane, fără nicio discriminare pe motive de rasă, culoare, sex, dizabilitate, limbă, religie, opinii politice sau de altă natură, origine socială sau naţională sau alte circumstanţe personale.

Art. XXIX
Ungaria acordă protecţie minorităţilor naţionale sau etnice şi asigură participarea lor colectivă la problemele publice, păstrarea culturilor proprii, folosirea limbilor materne, educaţia în limbile materne şi folosirea numelor în limbile materne.







� Regulamentul nr. 1 din 15 aprilie 1958 de stabilire a regimului lingvistic al Comunității Economice Europene


� � HYPERLINK "http://eur-lex.europa.eu/ro/treaties/dat/32007X1214/htm/C2007303RO.01000101.htm" ��http://eur-lex.europa.eu/ro/treaties/dat/32007X1214/htm/C2007303RO.01000101.htm�


� George Gîrleşteanu, "Drept constituţional şi instituţii politice", Universul juridic, Bucureşti, 2012, p. 108 – 109.





� � HYPERLINK "http://eur-lex.europa.eu/ro/treaties/dat/32007X1214/htm/C2007303RO.01000101.htm" ��http://eur-lex.europa.eu/ro/treaties/dat/32007X1214/htm/C2007303RO.01000101.htm�


� � HYPERLINK "http://www.conventions.coe.int/Treaty/EN/Treaties/PDF/Moldovan/148-Moldovan.pdf" ��http://www.conventions.coe.int/Treaty/EN/Treaties/PDF/Moldovan/148-Moldovan.pdf�








� � HYPERLINK "http://eur-lex.europa.eu/LexUriServ/LexUriServ.do?uri=COM:2008:0566:FIN:RO:PDF" ��http://eur-lex.europa.eu/LexUriServ/LexUriServ.do?uri=COM:2008:0566:FIN:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=OJ:L:2010:343:0005:0005:RO:PDF" ��http://eur-lex.europa.eu/LexUriServ/LexUriServ.do?uri=OJ:L:2010:343:0005:0005:RO:PDF�


� � HYPERLINK "http://www.legislationline.org/documents/section/constitutions/country/44" ��http://www.legislationline.org/documents/section/constitutions/country/44�


� � HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


� � HYPERLINK "http://ro.wikipedia.org/wiki/Austria#Limba" ��http://ro.wikipedia.org/wiki/Austria#Limba�


� Legea minorităţilor (Volksgruppengesetz), publicată în gazeta Federală nr. 396/1976


�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�





� � HYPERLINK "http://www.dekamer.be/kvvcr/pdf_sections/publications/constitution/grondwetFR.pdf" ��http://www.dekamer.be/kvvcr/pdf_sections/publications/constitution/grondwetFR.pdf�


� � HYPERLINK "http://ro.wikipedia.org/wiki/Belgia" ��http://ro.wikipedia.org/wiki/Belgia�





� � HYPERLINK "http://www.dekamer.be/kvvcr/pdf_sections/publications/reglement/reglementF.pdf" ��http://www.dekamer.be/kvvcr/pdf_sections/publications/reglement/reglementF.pdf�





� � HYPERLINK "http://ro.wikipedia.org/wiki/Bulgaria#Demografie" ��http://ro.wikipedia.org/wiki/Bulgaria#Demografie�


� � HYPERLINK "http://www.parliament.bg/en/const/" ��http://www.parliament.bg/en/const/�


� � HYPERLINK "http://ro.wikipedia.org/wiki/Cehia#Diviziuni_administrative" ��http://ro.wikipedia.org/wiki/Cehia#Diviziuni_administrative�


� Conform rezultatelor preliminare ale recensământului din 2011,


� � HYPERLINK "http://ro.wikipedia.org/wiki/Limba_ceh%C4%83" ��http://ro.wikipedia.org/wiki/Limba_ceh%C4%83�


� � HYPERLINK "http://www.legislationline.org/documents/section/constitutions" ��http://www.legislationline.org/documents/section/constitutions�


�� HYPERLINK "http://www.aliantacivica.ro/documente/Carta%20drepturilor%20si%20libertatilor%20fundamentale%20-%20aprilie%201991.htm" ��http://www.aliantacivica.ro/documente/Carta%20drepturilor%20si%20libertatilor%20fundamentale%20-%20aprilie%201991.htm�


� � HYPERLINK "http://ro.wikipedia.org/wiki/Cipru#Organizare_administrativ.C4.83" ��http://ro.wikipedia.org/wiki/Cipru#Organizare_administrativ.C4.83�


� � HYPERLINK "http://www.kypros.org/Constitution/English/appendix_d_part_ii.html" ��http://www.kypros.org/Constitution/English/appendix_d_part_ii.html�





� � HYPERLINK "http://ro.wikipedia.org/wiki/Limba_danez%C4%83" ��http://ro.wikipedia.org/wiki/Limba_danez%C4%83�


�� HYPERLINK "http://www.thedanishparliament.dk/Publications/~/media/Pdf_materiale/Pdf_publikationer/English/My%20Constitutional%20Act_with_explanations_version%209.ashx" ��http://www.thedanishparliament.dk/Publications/~/media/Pdf_materiale/Pdf_publikationer/English/My%20Constitutional%20Act_with_explanations_version%209.ashx�


� � HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�





�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


� � HYPERLINK "http://ro.wikipedia.org/wiki/Estonia#Limbile" ��http://ro.wikipedia.org/wiki/Estonia#Limbile�


� � HYPERLINK "http://www.legaltext.ee/text/en/X0000K1.htm" ��http://www.legaltext.ee/text/en/X0000K1.htm�





� � HYPERLINK "http://ro.wikipedia.org/wiki/Finlanda" ��http://ro.wikipedia.org/wiki/Finlanda�


� La sfârşitul anului 2009�: Limba finlandeză 90.67%(oficială), Limba suedeză 5.43 %(oficială), Limba rusă 0.97%, Limba sami 0.03% (semi-oficială).


� � HYPERLINK "http://www.om.fi/uploads/54begu60narbnv_1.pdf" ��http://www.om.fi/uploads/54begu60narbnv_1.pdf�








�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�





� � HYPERLINK "http://ro.wikipedia.org/wiki/Fran%C8%9Ba#.C3.8Emp.C4.83r.C8.9Bire_administrativ.C4.8" ��http://ro.wikipedia.org/wiki/Fran%C8%9Ba#.C3.8Emp.C4.83r.C8.9Bire_administrativ.C4.8�


� � HYPERLINK "http://ro.wikipedia.org/wiki/Fran%C8%9Ba" ��http://ro.wikipedia.org/wiki/Fran%C8%9Ba�


� � HYPERLINK "http://www.assemblee-nationale.fr/connaissance/constitution.asp" ��http://www.assemblee-nationale.fr/connaissance/constitution.asp�


�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


� � HYPERLINK "http://www.legifrance.gouv.fr/affichTexte.do?cidTexte=LEGITEXT000005616341" ��http://www.legifrance.gouv.fr/affichTexte.do?cidTexte=LEGITEXT000005616341�








� � HYPERLINK "https://www.btg-bestellservice.de/pdf/80201000.pdf" ��https://www.btg-bestellservice.de/pdf/80201000.pdf�


� � HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


� � HYPERLINK "http://ro.wikipedia.org/wiki/Grecia" ��http://ro.wikipedia.org/wiki/Grecia�


� � HYPERLINK "http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf" ��http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf�


� � HYPERLINK "http://ro.wikipedia.org/wiki/Irlanda" ��http://ro.wikipedia.org/wiki/Irlanda�


� � HYPERLINK "http://www.taoiseach.gov.ie/attached_files/Pdf%20files/Constitution%20of%20IrelandNov2004.pdf" ��http://www.taoiseach.gov.ie/attached_files/Pdf%20files/Constitution%20of%20IrelandNov2004.pdf�


� Limba engleză este utilizată într-o măsură mai mare în Irlanda, deşi irlandeza este prima limbă vorbită în zone precum Gaeltacht, în partea vestică.


� � HYPERLINK "http://ro.wikipedia.org/wiki/Italia" ��http://ro.wikipedia.org/wiki/Italia�


� � HYPERLINK "http://ro.wikipedia.org/wiki/Limba_italian%C4%83" ��http://ro.wikipedia.org/wiki/Limba_italian%C4%83�


� � HYPERLINK "http://www.camera.it/files/costituzione/costituzione.pdf" ��http://www.camera.it/files/costituzione/costituzione.pdf�


� � HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


�  � HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�


�� HYPERLINK "http://www.cdep.ro/intranet/docs_dip/10388_minoritati_nationale_luc.doc" ��http://www.cdep.ro/intranet/docs_dip/10388_minoritati_nationale_luc.doc�











� � HYPERLINK "http://ro.wikipedia.org/wiki/Letonia" ��http://ro.wikipedia.org/wiki/Letonia�


� � HYPERLINK "http://www.saeima.lv/en/legislation/constitution" ��http://www.saeima.lv/en/legislation/constitution�





� � HYPERLINK "http://www3.lrs.lt/home/Konstitucija/Constitution.htm" ��http://www3.lrs.lt/home/Konstitucija/Constitution.htm�


� � HYPERLINK "http://ro.wikipedia.org/wiki/Luxemburg" ��http://ro.wikipedia.org/wiki/Luxemburg�


�� HYPERLINK "http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf" ��http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf�


� � HYPERLINK "http://www.justiceservices.gov.mt/DownloadDocument.aspx?app=lom&itemid=8566&l=1" ��http://www.justiceservices.gov.mt/DownloadDocument.aspx?app=lom&itemid=8566&l=1�


� � HYPERLINK "http://ro.wikipedia.org/wiki/Malta" ��http://ro.wikipedia.org/wiki/Malta�





� În Marea Britanie nu există o lege care să fie denumită Constituţie şi care să aibă o forţă juridică superioară celorlate acte normative adoptate de Parlament sau emise de alte autorităţi publice şi recunoscută ca atare de instanţele judecătoreşti.


În Marea Britanie, cuvântul Constituţie este folosi în două sensuri. În primul rând este folosit pentru a descrie întregul sistem de guvernare, ca un ansamblu de reguli care au parţial un conţinut juridic şi parţial nejuridic.


Constituţia Angliei se prezintă ca un ansamblu de cutume, la care se adaugă texte juridice adoptate de Parlament, având o valoare şi o importanţă deosebită pentru dezvoltarea instituţiilor politice din această ţară, ca şi pentru raporturile între guvernanţi şi guvernaţi.


Acestea sunt: Magna Charta Libertatum (1215 şi 1225); The Petition of Rights (1628); Habeas Corpus Act (1679); Bill of Rights (1689); Act of Settlement (1701); Reform Act (1832); Parliament Act (1911 şi 1949); The Statute of Westmister (1931); Statutory Instruments Act (1946); Life Peerages Act (1958) şi altele. Alături de aceste acte, există şi se aplică un număr mare de tradiţii şi cutume constituţionale având un rol funcţional bine stabilit. Ele sunt cunoscute şi respectate de către actorii politici de existenţa şi obligativitatea lor este conştientă întreaga naţiune engleză, care le şi respectă cu scrupulozitate. Acesta este şi motivul pentru care ele continuă să se aplice ca simboluri constituţionale tradiţionale, fără a se simţi nevoia de a fi codificate (Pavel Nicolae, Tănăsescu Elena-Simina, Documente constituţionale ale Regatului Unit al Marii Britanii şi Irlandei de Nord, Bucureşti, Editura All Beck, 2003; Cristian Ionescu, Drept constituţional comparat, Ed. CH Beck, Bucureşti, 2008, pag. 73 – 76.)


� � HYPERLINK "http://www.mareabritanie.com/" ��http://www.mareabritanie.com/�

